TITTEL - Jeg tror ikke norske myndigheter egentlig skjønner hvilket gull de sitter på...

INGRESS For de aller fleste teknologibedrifter - både ferske og veletablerte - er reisen fra god ide til ferdig produkt en voldsomt kompleks, tidkrevende og ressursintensiv prosess. Mange havarerer underveis. Nordic Semiconductor, med hovedkontor på Tyholt, har imidlertid styrt skuta trygt.

TEKST OG FOTO Jan-Are Hansen

- Vi presenterte akkurat den aller nyeste versjonen av mikrobrikken i nRF54L-serien vår. Dette er en brikke med knallsterke spesifikasjoner og ekstremt lavt strømforbruk som anvendes i en hel rekke trådløse produkter og IOT-applikasjoner (Internet of Things), over hele kloden, forklarer Øyvind Strøm, Executive Vice President for Short-Range BU, i Nordic Semiconductor.
- Noen eksempler?
- Trådløse tastaturer og mus er eksempler jeg ofte trekker fram. Vi samarbeider tett med markedslederen Logitech, som har anvendt våre mikrobrikker i produktene sine i en årrekke. Spesielt innen high-end gaming er vi råsterke. Det er et marked vi eier nesten totalt, understreker Strøm engasjert.

I en god vekstfase
Navnet Nordic Semiconductor bør være kjent for de aller fleste som har et snev av interesser for teknologiutvikling i Trondheim. Veldig kort fortalt så utvikler selskapet, som ble etablert allerede i 1983, integrerte kretser (mikrobrikker og mikrokontrollere) til bruk i all slags trådløs teknologi. Hovedkontoret i Trondheim teller i dag drøyt 450 ansatte.
Nordic Semiconductor hadde en omsetning på 164 millioner dollar i andre kvartal i 2025. Og det foreløpige estimatet for tredje kvartal peker ytterligere oppover.
- Vi guider mot en konsernomsetning mellom 165-185 millioner dollar for tredje kvartal, forteller Strøm.
- Oppløftende tall med tanke på litt svikt i 2024?
- Ja. Vi er i en god vekstfase sammenlignet med fjoråret da kundene fremdeles hadde mye på lager etter pandemien. Andre selskaper ble truffet på samme måte, så vår situasjon var ikke unik. I tillegg har vi også gjort en del grep for å bedre underliggende år. Vi er på et godt sted nå, sier Strøm til Trondheim Tech Port.

Syklisk marked 
Han påpeker at rundt 2020 var etterspørselen stor, og at det ikke ble produsert tilstrekkelig. Effekten var at kundene bestilte langt mer enn nødvendig for å sikre leveringsdyktighet.
- Kundene holdt lagrene i stedet for at vi i industrien holdt lagrene. Det er hovedforklaringen på nedgangen som vi og mange andre selskaper opplevde i 2023 og 2024. Nå trenger produsentene ny lagerbeholdning, sier Strøm som beskriver markedet som syklisk.
- Jeg har vært i industrien i tretti år nå. Og vi hadde tilsvarende i 2000, 2008 og 2012. Det er svingninger, rett og slett.
- Så det er ikke nødvendigvis noe dramatikk i dette?
- Nei. Det er sånn dette markedet fungerer.
De aller fleste produktene som anvender mikrobrikker fra Nordic Semiconductor, produseres i land utenfor USA.
- Har de mildt sagt uforutsigbare tollrestriksjonene fra Trump-administrasjonen påvirket Nordic Semiconductor?
- Det gjør ikke akkurat markedet mer stabilt. Når det er sagt så påvirker det nok situasjonen til de som tilvirker sluttproduktene i langt større grad enn oss som leverandør av komponenter, sier han til Trondheim Tech Port.

En mer stabil situasjon
58% prosent av inntektsbasen til Nordic Semiconductor kommer fra de ti største kundene. 
- Etter pandemien, da produksjonskapasiteten var begrenset, stod hele bransjen - oss inkludert - overfor betydelige utfordringer med å levere til kundene. I dag er vi tilbake i en mer stabil situasjon, noe som gir oss muligheten til å kombinere et bredere markedsfokus med vårt strategiske og nære samarbeid med våre største kunder, sier Strøm.
Han mener dette samarbeidet  gjør  Nordic Semiconductor enda bedre i stand til å drive innovasjon og forme fremtidens produkter, samt styrke posisjonen som ledende aktør innenfor trådløse kommunikasjonsløsninger.
- Det er viktig for oss å ha en stor og mangfoldig kundesammensetning, understreker han.

Spennende helseteknologi
Nordic Semiconductor sin posisjon i BLE-markedet (Bluetooth Low Energy) er solid forankret i 2025. Per i dag har de om lag 30 prosent av det globale markedet.
- Det handler om kontinuerlig innovasjon og å bestandig ligge i forkant, både på ytelse og pris. Den siste mikrobrikken i nRF54L-serien vår bringer oss enda et steg forover, sier han.
Veldig grovt sett kan man dele Nordic Semiconductor sin omsetning på 164 millioner dollar i andre kvartal inn i to hovedgrupper. Den desidert største er Short Range (Bluetooth, mikrobrikker og dedikert software). Selskapets løsninger innenfor Long Range (Cellular IoT, NTN, Wi-Fi og Power Management) befinner seg i en tidligere etableringsfase.
- Dere er verdensledende leverandør av komponenter til konsumerprodukter som tastaturer, mus, pulsklokker og fjernkontroller, for å nevne noen, men dere er inne i andre markeder også?
- Absolutt. Helseteknologi er et voksende og veldig spennende felt for oss. I den sammenheng vil jeg gjerne trekke fram et samarbeid vi har med et ledende amerikanske helseselskap. De utvikler glukosemålere for diabetikere. Kort fortalt er det et system med en plasterlignende sensor på armen som kontinuerlig måler blodsukkeret i kroppen. Denne sender informasjon til en insulinpumpe som er festet på siden av magen, og som justerer insulin etter behov. Vår mikrobrikketeknologi gjør at denne trådløse kommunikasjonen skjer sikkert og særdeles batterieffektivt, forklarer Strøm.

Mest organisk vekst
Å si at Nordic Semiconductor har hatt en formidabel vekst de siste 10 årene, er ikke noen overdrivelse. Veksten har hovedsakelig skjedd trinnvis og organisk, men også gjennom oppkjøp av andre virksomheter.
- Totalt har vi foretatt fem oppkjøp, sier Strøm.
De to siste var Neuton.AI som driver med maskinlæring og AI, og Memfault, som leverer skybaserte tjenester for produktlivssyklus.
- Førstnevnte gir oss muligheter til såkalt "predictive maintenance" - å lære teknologien vår å fungere enda mer effektivt og presist. Sistnevnte åpner for kontinuerlig overvåkning, feilsøking og oppdatering av produkter ute i felten. Fra 2027 så blir det obligatorisk i både USA og i EU at alt du kjøper som er trådløst må kunne oppgraderes.
- Strategiske oppkjøp altså?
- Det er viktig å ligge i forkant, smiler han.

Henter hoder fra utlandet
Vi i Trondheim liker som kjent å kalle byen for Teknologihovedstaden. Men har benevnelsen substans, eller er det kun et tomt fyndord vi liker å bruke?
- Nå spør du en østlending som har bodd her i tretti år, ler Strøm og fortsetter:
- Til en by på drøyt 200.000 mennesker har vi et voldsomt fotavtrykk i en såpass spesialisert industri. Det er ikke mange andre byer på vår størrelse som har tilsvarende fotavtrykk. Det er jo egentlig ganske unikt, sier han.
Strøm legger ikke skjul på at teknologibedriftene i regionen skulle hatt et enda større tilfang på relevant teknologikompetanse.
- Dere er ute og henter hoder fra utlandet også?
- Ja, det er helt nødvendig. Vi er et selskap med vekstambisjoner, vi trenger et ganske solid påfyll hvert år, legger han til.

Savner drahjelp
Strøm peker også på The European Chip Act og The US Chip Act. Dette er ordninger der myndighetene går tungt inn med store subsidiepakker, øremerket forskning og utvikling av ny microchip-teknologi. Norge har ikke noen slik ordning.
- Vi og andre teknologibedrifter har ikke de samme fordelene i Norge, og det kan potensielt bli en stor bøyg for de som vil vokse videre. Vi må se ut av landet for å få dra nytte av de samme subsidiene som konkurrentene våre gjør.
- Norske myndigheter ligger i bakleksa?
- Jeg tror ikke norske myndigheter egentlig skjønner hvilket gull de sitter på. Nordic Semiconductor står i en konkurransesituasjon der vi selv finansierer all vår R&D (Research and Design), sier Strøm.
Han mener økt offentlig drahjelp til forskning og utvikling vil føre til at flere norske teknologiaktører tør å satse på risikoprosjekter. 
- Det er det vi ser at konkurrentene våre gjør. De beveger seg fortere på teknologiutviklingen på enkelte steder fordi de er subsidiert. Mitt poeng er at våre konkurrenter har bedre rammebetingelser i andre land, og det tror jeg vil hindre videre vekst også for mange teknologibedrifter i Norge også, avslutter han.

BILDETEKSTER
Strom0001-0003: Inne i en god fase.  - Vi guider mot en konsernomsetning på 175 millioner dollar i 3.kvartal i 2025, sier Øyvind Strøm, Executive Vice President for Short-Range BU, i Nordic Semiconductor.

Strom0004: Etterlyser oppbakking. Øyvind Strøm mener økt offentlig drahjelp til forskning og utvikling vil føre til at flere norske teknologiaktører tør å satse på risikoprosjekter. 

UNDERTITTEL Knøttliten, men viktig 

Inne i et av verkstedene i første etasje driver Beate Nordsteien, Electronic Technician på tolvte året i Nordic Semiconductor, og tester ut funksjonaliteten i mikrobrikker som senere skal masseproduseres i Øst-Asia.
- Tidligere gjorde jeg dette for hånd. Da klarte jeg kanskje to kretskort i løpet av dagen. Med den høyavanserte maskinparken vi har i 2025 klarer vi 200 hver dag, forklarer Nordsteien mens hun navigerer det som på legmannsspråk kanskje best kan beskrives som "printere" på størrelse med en middels personbil.   
- Ikke noe man finner i et vanlig hjem dette?
- Nei. Det kan du si, smiler hun og fortsetter:
- Det er snakk om kvalitetskontroll. At de enhetene vi tester her, og som senere skal produseres i hundretalls millioner, fungerer absolutt optimalt og slik de skal, forklarer hun.
Christian Wilgaard, Application Group Manager, viser hvordan mikrobrikken som Nordic Semiconductor har utviklet, er integrert i et kretskort. På størrelse med neglen på en lillefinger, ser den ganske unseelig ut.
- Størrelse betyr noe i denne sammenhengen?
- Ja, det er en stor faktor. Enda viktigere er ytelse og effektivitet hva angår energiforbruk, sier Wilgaard til Trondheim Tech Port.
I likhet med kollega Nordsteien har han 12 år på baken i bedriften. Ingen av de to har planer om å skifte beite med det første.
- Da jeg begynte her kunne jeg navnene på nesten alle medarbeiderne på huset. Akkurat det kan jeg ikke påberope meg i dag. Til gjengjeld har vi vært med  på en enormt spennende reise fra å være en relativt liten tech-aktør til å bli verdensledende innen våre segmenter, legger Wilgaard til.

BILDETEKSTER
Wilgaard-Nordsteien0001: Små vidunder. Utviklet i Trondheim, spredt over hele verden.

Wilgaard-Nordsteien0002: Erfaring. Christian Wilgaard, Application Group Manager og Beate Nordsteien, Electronic Technician, har begge 12 års fartstid i Nordic Semiconductor. 

UNDERTITTEL Oda finner feilene

I en perfekt verden går Nordic Semiconductor sin innovasjon og utvikling av mikrobrikker sømløst og knirkefritt. Virkeligheten er imidlertid mer kompleks.
- Jeg og staben min har som oppgave å finne feilene som oppstår underveis. Hva har gått galt? Hvordan oppstod feilen? Kan den utbedres? Hvordan kan vi hindre at den oppstår igjen? Det er sammensatt, sier Oda Noddeland, FA-lab manager, inne i  selskapets feilanalyse-laboratorium på Tyholt. 
- Det er viktig å huske at når brikkene endelig når masseproduksjonstadiet, og solgt til kunder som skal anvende dem i produktene sine over hele kloden, så er det for sent å rette opp feil, understreker hun mens hun guider mellom state-of-the-art elektronmikroskop, måleinstrumenter og røntgenmaskiner.
- Her undersøker vi kretsene i mikrobrikkene helt ned på nanometernivå, forklarer Noddeland.  
Og dersom du lurer på hvor ufattelig små størrelser det er snakk om, så er én nanomter en milliarddels meter, eller 10⁻⁹ (0.000000001) meter. 
- Nesten uvirkelig lite?
- Det kan du godt si, smiler Noddeland, som opprinnelig kommer fra Sverige.
- En jobb du trives i?
- Absolutt. Jeg startet her i 2019. Trondheim er en kjempeflott by å jobbe og bo i, fastslår hun.

BILDETEKSTER
Noddeland0001-0002: Nanometerpresisjon. Oda Noddeland, FA-lab manager, inne i  Nordic Semiconductor sitt feilanalyse-laboratorium på Tyholt. 

UNDERTITTEL - Som et fotballag med hundrevis av spillere på banen samtidig

Da Carsten Wulff, Principal IC Scientist hos Nordic Semiconductor, startet i jobben på Tyholt for 17 år tilbake, jobbet det knappe 100 personer der. Per høsten 2025 har staben vokst til over 450 kloke hoder. 
- Det er folk med lengre fartstid enn meg her på huset, men jeg har fulgt utviklingen vår veldig tett gjennom årene. Når jeg anvender fotball som analogi er det for å beskrive hvordan man får et utall vidt forskjellige fagdisipliner og kompetanser til å trekke sammen i riktig retning, sier Wulff som gjerne benytter tech-detektiv om stillingen sin i Nordic Semiconductor. 
- En av oppgavene mine er å finne bugs i programvaren som utvikles. Jeg liker å se på det som detektivarbeid, smiler han.
R&D Engineer Solveig Skavnes er likhet med kollega Wulff opptatt av samspillet mellom fagdisipliner.
- Jeg jobber sammen med ingeniører innen alt fra datateknikk, elektronikk og kybernetikk til personer med bakgrunn innen matematikk og fysikk. Det gjør jobben min utrolig spennende. Det er fascinerende å se hvordan dette økosystemet fungerer i hverdagen, understreker Skavnes.

BILDETEKSTER
Wulff-Skavnes0001-0002: Mangslungen kompetanse. Solveig Skavnes, R&D Engineer og Carsten Wulff, Principal IC Scientist.

UNDERTITTEL Indisk kompetanse

Per i dag jobber 48 nasjonaliteter i Nordic Semiconductor sitt hovedkvarter i Trondheim. To av disse er Priyanka Kesavadas, Application Manager og Omkar Kulkarni, Principal R&D Engineer. Begge to kommer opprinnelig fra India.
- Jeg tok siste del av utdannelsen min i Tyskland, så overgangen til jobben her i Norge var ikke så voldsomt stor. Litt tilpassing har det vært, men det har gått veldig fint, smiler Kesavadas. Hun jobber hovedsakelig med sensorsystemer.
Kollega Kulkarni hadde jobbet med Bluetooth-teknologi i India i flere år da muligheten åpnet seg her i Trondheim.
- Jeg skal ikke legge skjul på at det var et stort sprang å ta, men jeg valgte å satse fullt ut, forteller han til Trondheim Tech Port.
- Ikke angret?
- Slett ikke. For meg har det vært en nesten perfekt match både jobbmessig og privat, forteller Kulkarni.

BILDETEKSTER
Kulkarni-Kesavadas0001-0002: Fra India til Trondheim. Omkar Kulkarni, Principal R&D Engineer og Priyanka Kesavadas, Application Manager.